Planlagte renoveringsprojekter skal sættes hurtigere i gang. De tusindvis af regninger fra lokale erhvervsdrivende, der ligger klar til afregning på de kommunale skriveborde, skal betales med det samme. Og kommunen kan udskyde opkrævningen af regninger på blandt andet byggesager, lejemål og dækningsafgift.

Via en Skype-forbindelse har et enigt Økonomiudvalg tirsdag eftermiddag sagt ja til at stykke en hjælpepakke sammen til Odenses erhvervsliv.

- Vi har en robust økonomi, vi er en robust kommune, og når vi har musklerne til at hjælpe, så skal vi gøre det, understreger borgmester Peter Rahbæk Juel (S).

- Siden sidste uge har vi arbejdet på at sammensætte en erhvervspakke, fordi det hurtigt stod klart, at Covid-19 i den grad vil påvirke erhvervslivet. Derfor har vi taget et 360-graders tjek på, hvad der kan være af elementer i en lokal pakke, der kan hjælpe.

- Vi kan for eksempel agere bank ved blandt andet at fremrykke betalinger og forlænge betalingsfrister, så vi styrker virksomhedernes likviditet. Samlet set har det en værdi på over 100 millioner kroner, vi kan skubbe ud i erhvervslivet. Det vil give noget luft her og nu, og i kombination med de omfattende initiativer fra regeringen vil det gøre en forskel, vurderer han.

- Alene i regninger har vi 8600 bilag liggende, som vi kan fremskynde udbetalingen af. Det giver omkring 70 millioner kroner. Det vil pumpe mange penge ud til virksomhederne.

Sådan et tiltag vil blive sat i værk med det samme, mens andre forslag først formelt skal forbi en byrådsvedtagelse og vil være længere tid undervejs.

Det gælder blandt andet beslutningen om at fremrykke planlagte renoveringer af eksempelvis skoler og nybyggeri af daginstitutioner, der er sat penge af til.